REGULAMENTUL (UE) 2023/173 AL COMISIEI

din 26 ianuarie 2023

de modificare a anexelor II și III la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru 1-metil-3-(trifluorometil)-1H-pirazol-4-carboxamidă (PAM), cicloxidim, ciflumetofen, ciflutrin, metobromuron și pentiopirad din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a) și articolul 49 alineatul (2),

întrucât:

(1) Limitele maxime de reziduuri (LMR) pentru cicloxidim, ciflumetofen și pentiopirad au fost stabilite în partea A din anexa III la Regulamentul (CE) nr. 396/2005. LMR-urile pentru ciflutrin sunt stabilite în anexele II și III la regulamentul respectiv. Pentru 1-metil-3-(trifluorometil)-1H-pirazol-4-carboxamidă (PAM) și metobromuron, Regulamentul (CE) nr. 396/2005 nu stabilește LMR-uri și, întrucât aceste substanțe active nu sunt incluse în anexa IV la regulamentul respectiv, se aplică valoarea implicită de 0,01 mg/kg stabilită la articolul 18 alineatul (1) litera (b) din respectivul regulament.

(2) Autoritatea Europeană pentru Siguranța Alimentară (denumită în continuare „autoritatea”) a emis un aviz motivat privind actualele LMR-uri pentru beta-ciflutrin și ciflutrin, în conformitate cu articolul 12 alineatul (1) din Regulamentul (CE) nr. 396/2005 (2). În avizul său motivat, autoritatea a confirmat definiția reziduurilor ca „ciflutrin, inclusiv alte amestecuri de izomeri constituenți (sumă de izomeri)”. Întrucât beta-ciflutrinul este un astfel de izomer al ciflutrinului, LMR-urile stabilite pentru ciflutrin acoperă, de asemenea, beta-ciflutrinul. Ambele substanțe nu mai sunt aprobate ca substanțe active utilizate în produsele de protecție a plantelor în UE. Prin urmare, autoritatea a evaluat LMR-urile bazate pe utilizările din afara UE ale produselor de protecție a plantelor, cum ar fi cele stabilite în prezent de Comisia Codex Alimentarius [Limitele maxime de reziduuri conform Codex (CXL)] și toleranțele la import raportate de statele membre. De asemenea, autoritatea a luat în considerare utilizarea autorizată a ciflutrinului în medicamentele de uz veterinar pentru bovine și ovine și LMR-urile stabilite în Regulamentul (UE) nr. 470/2009 al Parlamentului European și al Consiliului (3). Autoritatea a recomandat reducerea LMR-urilor pentru mere, pere, cartofi, ardei dulci/gogoșari, varză cu căpățână, „condimente din fructe”, „condimente din rădăcină și rizomi”, porcine (mușchi, ficat, rinichi), bovine (mușchi, ficat, rinichi), ovine (mușchi, ficat, rinichi), caprine (mușchi, ficat, rinichi), ecvidee (mușchi, ficat, rinichi), păsări de curte (mușchi, grăsime, ficat), lapte de cai și ouă de păsări. Autoritatea a recomandat creșterea LMR-urilor pentru grepfruturi, portocale, lămâi, lămâi verzi „lime”, mandarine, tomate, pătlăgele vinete/vinete, semințe de rapiță și semințe de bumbac. În plus, autoritatea a recomandat menținerea LMR-urilor existente pentru soia, grăsime (porcine, bovine, ovine, caprine, ecvidee), lapte (bovine, ovine și caprine) pentru care autoritatea a prezentat și a evaluat suficiente date justificative privind bunele practici agricole. Deoarece nu există riscuri pentru consumatori, este adecvată stabilirea LMR-urilor pentru toate produsele de mai sus în anexa II la Regulamentul (CE) nr. 396/2005 la nivelul existent sau la nivelul identificat de autoritate.

(3) În ceea ce privește utilizarea beta-ciflutrinului și ciflutrinului pe conopidă, autoritatea a identificat un posibil risc acut pentru consumatori în cazul în care s-ar stabili CXL pentru conopidă. Prin urmare, LMR va fi redusă la valoarea implicită de 0,01 mg/kg

(4) De asemenea, autoritatea a concluzionat că, în ceea ce privește LMR-urile pentru orz și grâu, unele informații nu erau disponibile și că era necesară o analiză suplimentară din partea responsabililor cu gestionarea riscurilor. Deși aceste LMR-uri sunt considerate sigure, ele vor fi revizuite; revizuirea va ține seama de informațiile disponibile în următorii doi ani de la data publicării prezentului regulament. Deoarece nu există niciun risc pentru consumatori, este adecvată stabilirea LMR-urilor pentru ciflutrin pentru orz și grâu în anexa II la Regulamentul (CE) nr. 396/2005 la nivelul identificat de către autoritate.

(5) Pentru cicloxidim, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (4). Autoritatea a recomandat reducerea LMR-urilor pentru mere, pere, caise, piersici, struguri de masă și de vin, țelină de rădăcină, mazăre (proaspătă, păstăi), fenicul de Florența, anghinare, semințe de rapiță, rădăcini de sfeclă de zahăr și păsări de curte (mușchi, grăsime, ficat). Autoritatea a recomandat creșterea LMR-urilor pentru căpșuni, cartofi, cartofi dulci, sfeclă, hrean, păstârnac, rădăcină de pătrunjel/pătrunjel rădăcină, ridichi, barba caprei, varză-nap/gulii furajere, napi, usturoi, ceapă eșalotă, broccoli, conopidă, varză de Bruxelles, varză cu căpățână, gulii, rucolă, muștar vânăt, plante de cultură cu frunze tinere (inclusiv specii din familia Brassicaceae), iarbă-grasă, sfeclă de pețiol/frunze de sfeclă, „plante aromatice și flori comestibile”, fasole (boabe), linte, lupin/boabe de lupin, semințe de mac, semințe de floarea-soarelui, semințe de muștar, semințe de bumbac, semințe de limba-mielului, bovine (mușchi, grăsime, rinichi), ovine (mușchi, grăsime, rinichi), caprine (mușchi, grăsime, rinichi), ecvidee (mușchi, grăsime, rinichi), lapte (bovine, ovine, caprine, cai) și ouă de păsări. În ceea ce privește căpșunile, autoritatea a recomandat creșterea LMR în conformitate cu avizul său motivat anterior privind LMR-urile pentru această substanță activă (5). Întrucât acest aspect a fost deja abordat prin Regulamentul (UE) 2021/976 al Comisiei (6), se menține LMR existentă stabilită prin regulamentul menționat pentru căpșuni. Autoritatea a recomandat menținerea LMR-urilor existente pentru alte produse pentru care autoritatea a prezentat și a evaluat suficiente date justificative privind bunele practici agricole. Deoarece nu există riscuri pentru consumatori, este adecvată stabilirea LMR-urilor pentru toate produsele de mai sus în anexa II la Regulamentul (CE) nr. 396/2005 la nivelul existent sau la nivelul identificat de autoritate.

(6) Autoritatea a concluzionat, de asemenea, că, în ceea ce privește LMR-urile pentru ceapă de primăvară/ceapă verde și ceapă de tuns, salata mielului/fetică, scarolă/cicoare cu frunze întregi, creson și alți germeni și lăstari, Barbarea verna, porumb și infuzii de plante din rădăcini, unele informații nu erau disponibile și că este necesară o analiză suplimentară din partea responsabililor cu gestionarea riscurilor. Deși aceste LMR-uri sunt considerate sigure, ele vor fi revizuite; revizuirea va ține seama de informațiile disponibile în următorii doi ani de la data publicării prezentului regulament. Deoarece nu există niciun risc pentru consumatori, este adecvată stabilirea LMR-urilor pentru cicloxidim pentru toate produsele de mai sus în anexa II la Regulamentul (CE) nr. 396/2005 la nivelul identificat de către autoritate.

(7) Pentru ciflumetofen, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (7). Autoritatea a recomandat menținerea LMR-urilor existente pentru „citrice”, „fructe cu coajă lemnoasă”, „fructe semințoase”, caise, piersici, struguri de masă și de vin, căpșuni, păducel spaniol, kaki, tomate, pătlăgele vinete/vinete, castraveți și hamei pentru care autoritatea a prezentat și a evaluat suficiente date justificative privind bunele practici agricole. Deoarece nu există niciun risc pentru consumatori, este adecvată stabilirea LMR-urilor pentru toate produsele în anexa II la Regulamentul (CE) nr. 396/2005 la nivelul identificat de către autoritate.

(8) Autoritatea a concluzionat în continuare că, în ceea ce privește LMR-urile pentru porcine (mușchi, grăsime, ficat, rinichi), bovine (mușchi, grăsime, ficat, rinichi), ovine (mușchi, grăsime, ficat, rinichi), caprine (mușchi, grăsime, ficat, rinichi), ecvidee (mușchi, grăsime, ficat, rinichi) și pentru lapte (bovine, ovine, caprine, cai), unele informații nu erau disponibile și că era necesară o analiză suplimentară din partea responsabililor cu gestionarea riscurilor. Deși aceste LMR-uri sunt considerate sigure, ele vor fi revizuite; revizuirea va ține seama de informațiile disponibile în următorii doi ani de la data publicării prezentului regulament. Deoarece nu există niciun risc pentru consumatori, este adecvată stabilirea LMR-urilor pentru ciflumetofen pentru toate produsele de mai sus în anexa II la Regulamentul (CE) nr. 396/2005 la nivelul identificat de către autoritate.

(9) Pentru metobromuron, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (8). Autoritatea a propus modificarea definiției reziduului la suma de metobromuron și 4-bromofenilluree, exprimată ca metobromuron.

(10) Autoritatea a concluzionat că, în ceea ce privește LMR-urile pentru căpșuni, cartofi, morcovi, păstârnac, salata mielului/fetică, spanac, năsturel, frunze de țelină, pătrunjel, salvie, cimbru, busuioc și flori comestibile, fasole (păstăi), fasole (boabe), sparanghel, fenicul de Florența, fasole, mazăre, semințe de floarea-soarelui, soia, porcine (mușchi, grăsime, ficat, rinichi), bovine (mușchi, grăsime, ficat, rinichi), ovine (mușchi, grăsime, ficat, rinichi), caprine (mușchi, grăsime, ficat, rinichi), ecvidee (mușchi, grăsime, ficat, rinichi) și lapte (bovine, ovine, caprine, cai), anumite informații nu erau disponibile și era necesară o analiză suplimentară din partea responsabililor cu gestionarea riscurilor. Deși aceste LMR-uri sunt considerate sigure pentru consumatori, ele vor fi revizuite; revizuirea va ține seama de informațiile disponibile în următorii doi ani de la data publicării prezentului regulament. Deoarece nu există niciun risc pentru consumatori, este adecvată stabilirea LMR-urilor pentru metobromuron pentru toate produsele de mai sus în anexa II la Regulamentul (CE) nr. 396/2005 la nivelul identificat de către autoritate.

(11) Pentru pentiopirad, autoritatea a emis un aviz motivat privind LMR-urile existente, în conformitate cu articolul 12 alineatul (1) din Regulamentul (CE) nr. 396/2005 (9). Pentru produsele de origine animală, Comisia a propus două definiții separate ale reziduurilor, „pentiopirad” și „1-metil-3-(trifluorometil)-1H-pirazol-4-carboxamidă”, pentru a acoperi prezența metabolitului PAM rezultat din utilizarea pentiopirad în produsele de origine animală. Autoritatea a recomandat reducerea LMR-urilor pentru caise, piersici și ovăz. Ea a recomandat creșterea LMR-urilor pentru secară și grâu. Autoritatea a recomandat menținerea LMR-urilor existente pentru alte produse pentru care autoritatea a prezentat și a evaluat suficiente date justificative privind bunele practici agricole. Deoarece nu există riscuri pentru consumatori, este adecvată stabilirea LMR-urilor pentru aceste produse în anexa II la Regulamentul (CE) nr. 396/2005 la nivelul existent sau la nivelul identificat de autoritate.

(12) Autoritatea a concluzionat, de asemenea, că, în ceea ce privește LMR-urile pentru ceapă de primăvară/ceapă verde și ceapă de tuns, salata mielului/fetică, lăptuci, creson și alți germeni și lăstari, rucolă, muștar vânăt, culturi de frunze tinere (inclusiv specii de brasicacee), spanac, iarbă grasă, frunze de pețiol/frunze de sfeclă, asmățui, arpagic, cardon, țelină, fenicul de Florența, praz, rubarbă, semințe de bumbac, orz și sorg, unele informații nu erau disponibile și era necesară o analiză suplimentară din partea responsabililor cu gestionarea riscurilor. Deși aceste LMR-uri sunt considerate sigure, ele vor fi revizuite; revizuirea va ține seama de informațiile disponibile în următorii doi ani de la data publicării prezentului regulament. Deoarece nu există niciun risc pentru consumatori, este adecvată stabilirea LMR-urilor pentru pentiopirad pentru toate produsele de mai sus în anexa II la Regulamentul (CE) nr. 396/2005 la nivelul identificat de către autoritate.

(13) În ceea ce privește PAM, care este un metabolit principal al substanței pentiopirad, autoritatea a recomandat, pe baza studiilor de metabolism ale substanței pentiopirad la animale, stabilirea LMR-urilor la limita de determinare („LOQ”) în produsele de origine animală. În ceea ce privește produsele de origine vegetală, autoritatea nu a propus nicio LMR deoarece acest metabolit nu este relevant pentru produsele de origine vegetală. În plus, în produsele de origine vegetală PAM poate apărea în mod natural, iar stabilirea unei LMR la valoarea implicită de 0,01 mg/kg nu este adecvată. Prin urmare, este oportun să se clarifice în anexa II faptul că valoarea implicită de 0,01 mg/kg pentru PAM nu se aplică produselor de origine vegetală. Deoarece nu există niciun risc pentru consumatori, este adecvată stabilirea LMR-urilor în anexa II la Regulamentul (CE) nr. 396/2005 la nivelul identificat de către autoritate. Autoritatea a evaluat CXL-urile existente în avizele sale motivate. Pentru stabilirea LMR-urilor, Comisia a luat în considerare CXL-urile care sunt considerate sigure pentru consumatorii din Uniune.

(14) În ceea ce privește produsele pe care nu este autorizată utilizarea produselor de protecție a plantelor în cauză în Uniune și pentru care nu există toleranțe la import sau CXL-uri, LMR-urile trebuie stabilite la LOQ sau trebuie să se aplice LMR implicită de 0,01 mg/kg, astfel cum se prevede la articolul 18 alineatul (1) litera (b) din Regulamentul (CE) nr. 396/2005.

(15) Comisia a consultat laboratoarele de referință ale Uniunii Europene pentru reziduurile de pesticide cu privire la necesitatea de a adapta anumite limite de cuantificare (LOQ). Pentru toate substanțele active care fac obiectul prezentului regulament, laboratoarele respective au propus LOQ specifice produsului realizabile din punct de vedere analitic.

(16) Prin intermediul Organizației Mondiale a Comerțului, partenerii comerciali ai Uniunii au fost consultați cu privire la noile LMR-uri, iar observațiile acestora au fost luate în considerare. Prin urmare, Regulamentul (CE) nr. 396/2005 trebuie modificat în consecință.

(17) Pentru PAM, cicloxidim, ciflumetofen, ciflutrin, metobromuron și pentiopirad, pentru a permite comercializarea, prelucrarea și consumul normal al produselor, prezentul regulament nu trebuie să se aplice produselor care au fost produse în Uniune sau importate în Uniune înainte ca LMR-urile modificate să devină aplicabile și celor pentru care informațiile arată că se menține un nivel ridicat de protecție a consumatorilor.

(18) Înainte ca LMR-urile modificate să devină aplicabile, trebuie acordat un termen rezonabil pentru a permite statelor membre, țărilor terțe și operatorilor din sectorul alimentar să se adapteze pentru îndeplinirea cerințelor care rezultă din modificarea LMR-urilor.

(19) Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,

ADOPTĂ PREZENTUL REGULAMENT:

Articolul 1 Anexele II și III la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2 În ceea ce privește substanțele active PAM, cicloxidim, ciflumetofen, ciflutrin, metobromuron și pentiopirad din și de pe toate produsele, Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost produse în Uniune sau importate în Uniune înainte de 16 august 2023.

Articolul 3 Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene. Se aplică de la 16 august 2023.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 26 ianuarie 2023. Pentru Comisie Președinta Ursula VON DER LEYEN

(1) JO L 70, 16.3.2005, p. 1.

(2) Autoritatea Europeană pentru Siguranța Alimentară; Reasoned opinion on the review of the existing maximum residue levels for beta-cyfluthrin and cyfluthrin according to Article 12 of Regulation (EC) No 396/2005 [Aviz motivat privind revizuirea limitelor maxime de reziduuri existente pentru beta-ciflutrin și ciflutrin în conformitate cu articolul 12 din Regulamentul (CE) nr. 396/2005]. EFSA Journal 2021;19(9):6837.

(3) Regulamentul (CE) nr. 470/2009 al Parlamentului European și al Consiliului din 6 mai 2009 de stabilire a procedurilor comunitare în vederea stabilirii limitelor de reziduuri ale substanțelor farmacologic active din alimentele de origine animală, de abrogare a Regulamentului (CEE) nr. 2377/90 al Consiliului și de modificare a Directivei 2001/82/CE a Parlamentului European și a Consiliului și a Regulamentului (CE) nr. 726/2004 al Parlamentului European și al Consiliului (JO L 152, 16.6.2009, p. 11).

(4) Autoritatea Europeană pentru Siguranța Alimentară; Reasoned opinion on the review of the existing maximum residue levels for cycloxydim according to Article 12 of Regulation (EC) No 396/2005 [Aviz motivat privind revizuirea limitelor maxime existente de reziduuri pentru cicloxidim în conformitate cu articolul 12 din Regulamentul (CE) nr. 396/2005]. EFSA Journal 2020; 18(1):5962.

(5) Reasoned Opinion on the modification of the existing maximum residue level for cycloxydim in strawberries (Aviz motivat privind modificarea limitelor maxime de reziduuri existente pentru cicloxidim în căpșuni). EFSA Journal 2018;16(8):5404.

(6) Regulamentul (UE) 2021/976 al Comisiei din 4 iunie 2021 de modificare a anexelor II, III și IV la Regulamentul (CE) nr. 396/2005 al Parlamentului European și al Consiliului în ceea ce privește limitele maxime de reziduuri pentru cicloxidim, mepiquat, Metschnikowia fructicola tulpina NRRL Y-27328 și prohexadionă din sau de pe anumite produse (JO L 216, 18.6.2021, p. 1).

(7) Autoritatea Europeană pentru Siguranța Alimentară; Reasoned opinion on the review of the existing maximum residue levels for cyflumetofen according to Article 12 of Regulation (EC) No 396/2005 [Aviz motivat privind revizuirea limitelor maxime existente de reziduuri pentru ciflumetofen în conformitate cu articolul 12 din Regulamentul (CE) nr. 396/2005]. EFSA Journal 2021;19(8):6812.

(8) Autoritatea Europeană pentru Siguranța Alimentară; Reasoned opinion on the review of the existing maximum residue levels for metobromuron according to Article 12 of Regulation (EC) No 396/2005 [Aviz motivat privind revizuirea limitelor maxime existente de reziduuri pentru metobromuron în conformitate cu articolul 12 din Regulamentul (CE) nr. 396/2005]. EFSA Journal 2021;19(9):6841.

(9) Autoritatea Europeană pentru Siguranța Alimentară; Reasoned opinion on the review of the existing maximum residue levels for penthiopyrad according to Article 12 of Regulation (EC) No 396/2005 [Aviz motivat privind revizuirea limitelor maxime existente de reziduuri pentru pentiopirad în conformitate cu articolul 12 din Regulamentul (CE) nr. 396/2005]. EFSA Journal 2021;19(9):6810.